奉酬淮南牛相公思黯見寄二十四韻
作者：白居易
朝代：唐

paragraphs: 白老忘機客，牛公濟世賢。
鷗棲心戀水，鵬舉翅摩天。
累就優閑秩，連操造化權。
貧司甚蕭灑，榮路自喧闐。
望苑三千日，台階十五年。
是人皆棄忘，何物不陶甄。
籃轝遊嵩嶺，油幢鎮海壖。
竹篙撑釣艇，金甲擁樓船。
雪夜尋僧舍，春朝列妓筵。
長齋儼香火，密宴簇花鈿。
自覺閑勝鬧，遙知醉笑禪。
是非分未定，會合杳無緣。
我正思楊府，君應望洛川。
西來風褭褭，南去雁連連。
日落龍門外，潮生瓜步前。
秋同一時盡，月共兩鄉圓。
舊眷交歡在，新文氣調全。
慙無白雪曲，難荅碧雲篇。
金谷詩誰賞，蕪城賦衆傳。
珠應哂魚目，鉛未伏龍泉。
遠訊驚魔物，深情寄酒錢。
霜紈一百疋，玉柱十三弦。
楚醴來尊裏，秦聲送耳邊。
何時紅燭下，相對一陶然。